REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/125-13

23. mart 2013. godine

B e o g r a d

ZAPISNIK

21. SEDNICE ODBORA ZA ZAŠTITU ŽIVOTNE SREDINE,

ODRŽANE 23. MARTA 2013.GODINE

 Sednica je počela u 11,55 časova.

 Sednicom je predsedavala Milica Vojić Marković, predsednik Odbora.

 Sednici su prisustvovali članovi Odbora: Konstantin Arsenović i Vladimir Gordić.

 Sednici nisu prisustvovali članovi Odbora: Aleksandra Tomić, Željko Sušec, Zoran Bojanić, Jelena Mijatović, Gordana Čomić, Dejan Nikolić, Ljuban Panić, Ivan Karić, Živojin Stanković, Ivana Dinić, Judita Popović, Jelena Travar Miljević i Zoran Vasić, kao ni njihovi zamenici.

 Sednici su prisustvovali i Vladan Šćekić, programski direktor i Ivana Jovčić, izvršni direktor Centra za unapređenje životne sredine; Miloš Đajić, i Jelena Mićić iz Centra modernih veština, i Valentina Đureta, koordinatorka Alumni programa Beogradskog fonda za političku izuzetnost.

S obzirom da nije bilo kvoruma za odlučivanje, na osnovu člana 72. stav 5. Poslovnika Narodne skupštine, sednica je održana bez kvoruma za odlučivanje, po dnevnom redu predloženom u sazivu:

1. Podrška kampanji „Sat za našu planetu''.

Predsednik Odbora Milica Vojić Marković naglasila je da održavanjem ove sednice, Odbor želi da podrži globalnu ekološku kampanju Svetskog fonda za prirodu ''Sat za našu planetu'', a posebno u delu programa ''Pet do dvanaest za našu planetu''. Narodna skupština, isključenjem struje u Domu Narodne skupštine, kao i isključenjem spoljašnje dekorativne rasvete, u periodu od 20,30 do 21,30 časova, takođe se priključuje ovoj akciji. Osim toga, istakla je predsednik Odbora, svaki pojedinac bi trebalo da se priključi ovoj svetskoj akciji, koja ima za cilj smanjenje negativnih efekata klimatskih promena na našu planetu. Ovom akcijom se čovečanstvo podseća na štetnost prekomernog trošenja električne energije i negativan uticaj čoveka na klimu. Predsednik Odbora je zatim pročitala deo pisma indijanskog poglavice, napisanog 1805. godine, koje je objavljeno u knjizi ''Sahranite mi srce kraj ranjenog kolena'', pri čemu je istakla aktuelnost tih davno napisanih reči u kontekstu negativnog uticaja ljudi na klimatske promene.

Globalnu akciju „Sat za našu planetu“, kao i rad Foruma za adaptaciju na klimatske promene u jugoistočnoj Evropi predstavio je Vladan Šćekić. Naglasio je da je Svetski fond za prirodu (WWF) jedan od najvećih i najuticajnijih organizacija u svetu, koji se bavi zaštitom prirode.Fond je osnovan 1961. godine sa misijom da zaustavi uništavanje životne sredine i da stvori budućnost u kojoj ljudi žive u skladu sa prirodom. To bi se postiglo očuvanjem svetske biološke raznovrsnosti, održivog korišćenja prirodnih resursa, smanjenjem zagađenja i preterane potrošnje resursa. Informišući Odbor o akciji ''Sat za našu planetu'', rekao je da je ova globalna kampanja organizovana sedmi put u svetu, a peti put u Srbiji, sa ciljem da se što veći broj ljudi uključi i da svoj doprinos u očuvanju planete. Govoreći o aktivnostima Foruma za adaptaciju na klimatske promene u jugoistočnoj Evropi, istakao je da je u Srbiji, Hrvatskoj, Crnoj Gori i Makedoniji formirana nacionalna mreža organizacija civilnog društva i zainteresovanih organizacija, a da radom nacionalnih mreža u Srbiji koordinira Centar za unapređenje životne sredine. Skrenuo je pažnju na to da u Srbiji nisu adekvatno prepoznate klimatske promene i da nisu integrisane u sektorske politike, iako je napravljena analiza procene ranjivosti na klimatske promene. U studiji procena ranjivosti na klimatske promene prepoznati su ciljni sektori koji trpe najveći pritisak a to su: biodiverzitet i šume, poljoprivreda, energetika, vode, javno zdravlje i smanjenje rizika od katastrofe. U okviru analize su napravljene i opšte mere koje bi trebalo primeniti u cilju unapređenja trenutnog stanja, istakao je Šćekić.

Miloš Đajić je istakao važnost toga što se Srbija uključila u Akciju ''Sat za našu planetu'', jer je time pokazala da je deo sveta, a posebno je važno što se u akciju uključe i državne institucije, a ne samo nevladin sektor.

Član Odbora, Konstantin Arsenović je izneo utisak da gubimo bitku u borbi za zaštitu životne sredine, s obzirom da Srbija praktično ništa ne preduzima u pogledu suočavanja sa klimatskim promenama.

Zaključujući sednicu, predsednik Odbora je rekla da od svakog pojedinačno zavisi koliko ćemo sačuvati našu planetu i da je potrebno da nas bude što više u toj zajedničkoj ideji.

Sednica je završena u 12, 20 časova.

SEKRETAR PREDSEDNIK

 Milica Bašić Milica Vojić Marković